На основу члана 64. став 4. Закона о јавној својини („Службени гласник РС”, бр. 72/11, 88/13 и 105/14) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12- УС, 72/12, 7/14-УС и 44/14),

Влада доноси

У Р Е Д Б У

О ИЗМЕНАМА УРЕДБЕ О ЕВИДЕНЦИЈИ НЕПОКРЕТНОСТИ У ЈАВНОЈ СВОЈИНИ

Члан 1.

У Уредби о евиденцији непокретности у јавној својини („Службени гласник РС”, бр. 70/14 и 19/15), у члану 5. тачка 3) после речи: „површина” додају се запета и реч: „удео”.

Члан 2.

Образац НЕП-ЈС - Подаци о непокретности у јавној својини и кориснику, односно носиоцу права коришћења, који је одштампан уз Уредбу о евиденцији непокретности у јавној својини („Службени гласник РС”, бр. 70/14 и 19/15) и чини њен саставни део, замењује се новим обрасцем НЕП-ЈС - Подаци о непокретности у јавној својини и кориснику, односно носиоцу права коришћења, који је одштампан уз ову уредбу и чини њен саставни део.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:

У Београду, октобра 2015. године

В Л А Д А

ПРЕДСЕДНИК

Александар Вучић

О Б Р А З Л О Ж Е Њ Е

I. ПРАВНИ ОСНОВ

Правни основ за доношење ове уредбе је члан 64. став 4. Закона о јавној својини („Службени гласник РС”, бр. 72/11, 88/13 и 105/14), којим је утврђено да ће Влада уредбом прописати садржину и начин вођења евиденције непокретности у јавној својини које користе органи Републике Србије, аутономне покрајине и јединице локалне самоуправе, а који су дужни да воде посебну евиденцију о стању, вредности и кретању средстава у јавној својини, рокове достављања података и начин вођења јединствене евиденције непокретности у јавној својини. Законски основ је и члан 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14).

II. РАЗЛОЗИ ЗА ДОНОШЕЊЕ УРЕДБЕ

Република Србија и остали носиоци права јавне својине у великом броју случајева стичу право јавне својине на непокретностима у опредељеном делу поседа - сусвојина или на неопредељеном делу поседа - заједничка својина.

Сагласно члану 15. Уредбе о евиденцији непокретности у јавној својини, Републичка дирекција за имовину Републике Србије је израдила апликативни софтвер „Регистар јединствене евиденције непокретнoсти у јавној својини” у коме је за Републику Србију, као једног од титулара јавне својине, предвиђена могућност евидентирања податка о уделу права својине на непокретности (цело, сусвојина са назнаком обима удела и заједничка својина), док за остале титуларе јавне својине таква могућност није предвиђена.

У циљу добијања тачних и потпуних података о непокретностима у јавној својини, те имајући у виду да предстоји имплементација апликативног софтвера, потребно је извршити допуну наведене уредбе у делу у којем је прописана садржина података о појединачној непокретности која је предмет евиденције, тако што се додаје податак о власничком уделу на непокретности. У том смислу врши се и допуна тачке 3) обрасца НЕП-ЈС и даје се могућност избора уписа (цело, сусвојина са назнаком обима удела и заједничка својина).

III. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. ове уредбе предвиђено је да се у члану 5. тачка 3) додаје податак о уделу на непокретности.

Чланом 2. ове уредбе прописано је да се образац НЕП-ЈС, који је саставни део Уредбе о евиденцији непокретности у јавној својини („Службени гласник РС”, бр. 70/14 и 19/15), замењује обрасцем НЕП-ЈС који је одштампан уз ову уредбу и чини њен саставни део.

Чланом 3. прописано је да ова уредба ступа на снагу осмог дана од дана објављивања у „Службеном гласнику Републике Србије”.

IV.ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ УРЕДБЕ

За спровођење ове уредбе није потребно обезбедити средства из буџета Републике Србије.

ПРЕГЛЕД ОДРЕДБЕ КОЈА СЕ МЕЊА

Члан 5.

Посебна евиденција непокретности из чл. 3. и 4. ове уредбе садржи податке о:

1) носиоцу права јавне својине;

2) кориснику, односно носиоцу права коришћења на непокретности: назив, седиште, адреса, матични број, делатност;

3) непокретности: врста непокретности, место и адреса где се непокретност налази, површина, УДЕО, спратност објекта, структура и број посебног дела објекта, катастарска парцела, лист непокретности, катастарска општина;

4) исправи о својини, основу коришћења и вредности непокретности из члана 4. ове уредбе;

5) врсти и разлозима промене података.